RESOLUCIÓN do 2 de novembro de 2004 pola que se convocan unhas Xornadas sobre a protección patrimonial do discapacitado.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 08/11/2004

Dentro do Plan de actividades da Escola Galega de Administración Pública para o 2004 e de acordo coas funcións atribuídas pola Lei 4/1987, do 27 de maio, de creación da Escola, e pola Lei 10/1989, do 10 de xullo, de modificación da anterior, convócanse, en colaboración coa Consellería de Familia, Xuventude, Deporte e Voluntariado, unhas Xornadas sobre a protección patrimonial do discapacitado, conforme as seguintes bases:
1. Obxectivos.
Dar un coñecemento do desenvolvemento constitucional -sectorial, en tanto que cinguido ás institucións civís- levado a cabo polo Goberno no pasado ano 2003 en relación co artigo 49 da Constitución, que lle impón aos poderes públicos a realización dunha política de protección aos discapacitados.
A través destas xornadas, preténdese dar a coñecer as importantes novidades que, no ámbito civil, introduciu a Lei 41/2003, do 18 de novembro. Estas novidades van ser expostas por acreditados especialistas en cada unha das materias que serán obxecto de tratamento.
2. Contido.
Trataranse estes temas:
-A figura do discapacitado na Constitución e na Lei 41/2003, do 18 de novembro.
-O patrimonio protexido do discapacitado.
-A substitución fideicomisaria na lexítima estrita a prol do discapacitado.
-A facultade de mellorar concedida ao cónxuxe supérstite polo testador: o novo artigo 831 C.C.
-A non colación dos gastos feitos para cubrir as necesidades dos fillos ou descendentes discapacitados.
-A nova causa da indignidade para suceder. O artigo 756.7 C.C.
-A extinción do contrato do mandato, tras a Lei 41/2003, do 18 de novembro.
-O novo contrato aleatorio de alimentos.
3. Destinatarios.
Persoal ao servizo da Xunta de Galicia e da Administración local galega e interesados en xeral.
4. Desenvolvemento.
-Horario: mañá e tarde.
-Lugar e data: as xornadas convocadas desenvolveranse no salón de actos da EGAP, sita no polígono das Fontiñas, rúa de Madrid, 2-4, de Santiago de Compostela, os días 2 e 3 de decembro de 2004.
5. Inscrición.
-Prazo: remata o martes, día 30 de novembro de 2004.
-Tramitación de solicitudes: as solicitudes irán dirixidas ao director da Escola Galega de Administración Pública, polígono das Fontiñas, rúa de Madrid, 2-4, 15707, Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP, ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
-Número de prazas: limitado á capacidade do local.
-Inscricións fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o día 1 de decembro, de 8.30 a 14.30 horas, aos seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento das xornadas, así como a de cancelalas, se o escaso número de solicitudes non xustificase a súa realización.
7. Certificación de asistencia.
Entregaráselles, ao remate destas xornadas, a aquelas persoas inscritas que concorresen asiduamente a el, cando a súa asistencia sexa igual ou superior ao 85% das horas lectivas programadas, e expresarase neste documento a natureza da actividade e as datas da súa realización.
8. Retransmisión por internet.
As persoas interesadas en seguir o desenvolvemento destas xornadas por internet, poden facelo a través do seguinte enderezo: www.egap.xunta.es
Santiago de Compostela, 2 de novembro de 2004.
Domingo Bello Janeiro
Director da Escola Galega de Administración Pública
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA